Peptide hormones คืออะไร
Peptide hormones คือ ฮอร์โมนชนิดที่โมเลกุลของมันเป็นสารโปรตีน/เปปไทด์/กรดอะมิโน ซึ่งฮอร์โมนนี้จากรกจะทำงานร่วมกับระบบต่อมไร้ท่อของมารดาที่จะช่วยสนับสนุนการตั้งครรภ์และสนับสนุนร่างกายของมารดาระยะหลังคลอด และยังมีผลต่อกระบวนการสันดาป (Metabolism) ของทารก ฮอร์โมนกลุ่มนี้จากรกที่สำคัญ ได้แก่

- Human chorionic gonadotropin ย่อว่า hCG หรือ Human chorionic gonadotropin คนไทยเรียกว่า “ฮอร์โมนแห่งการตั้งครรภ์” เป็นฮอร์โมนช่วยการทำงานของรังไข่มารดาให้สร้างฮอร์โมนเพื่อการเจริญเติบโตของเยื่อบุโพรงมดลูกที่ทำให้การฝังตัวของไข่ที่ปฏิสนธิแล้วเจริญเติบโตเป็นตัวอ่อนเพื่อให้การตั้งครรภ์ดำเนินต่อไปได้อย่างสมบูรณ์ ซึ่งระดับของ hCGในเลือดและในปัสสาวะสามารถตรวจได้จากห้องปฏิบัติการทั่วไปที่ใช้ช่วยวินิจฉัยการตั้งครรภ์ (Pregnancy test) ตั้งแต่มารดาขาดประจำเดือนได้ 3-4 สัปดาห์ รวมถึงการตรวจฮอร์โมนนี้จากปัสสาวะ (Urine) เป็นวิธีการที่ง่าย สะดวก ไม่แพง และมีจำหน่ายตามร้านขายยาทั่วไปที่เรียกว่า “Urine pregnancy test

- Human chorionic somatomammotropin ย่อว่า HCS อีกชื่อคือ Human placental lactogen, hPL การทำงานของฮอร์โมนนี้ ยังไม่ทราบชัดเจน แต่เชื่อว่าจะคล้ายกับ ฮอร์โมนเพื่อการเจริญเติบโต (hGH) ซึ่งนักวิทยาศาสตร์และแพทย์เชื่อว่า ฮอร์โมนนี้เกี่ยวข้องกับกระบวนการสันดาปของทั้งมารดาและของทารกในครรภ์

- Relaxin เป็นฮอร์โมนสร้างจากรก และจากรังไข่ในช่วงตั้งครรภ์ ซึ่งในช่วงแรกของการตั้งครรภ์ ฮอร์โมนนี้จะทำให้กล้ามเนื้อมดลูกผ่อนคลาย ลดการบีบตัว จึงช่วยลดโอกาสเกิดการแท้งบุตร แต่ในช่วงใกล้คลอดฮอร์โมนนี้จะช่วยกระตุ้นการคลอดโดยการช่วยให้ถุงน้ำคร่ำแตกและช่วยให้ปากมดลูกอ่อนนุ่มพร้อมที่จะเปิดขยายในช่วงการคลอดบุตร และยังช่วยให้กล้ามเนื้ออุ้งเชิงกรานคลายตัวหลังการคลอด

อนึ่ง Relaxin ในผู้ชายจะสร้างจากต่อมลูกหมาก โดยเชื่อว่า เพื่อช่วยการเคลื่อนไหวของตัวอสุจิขณะอยู่ในน้ำอสุจิ
23.Anatomy,22.Physiology,12.อายุรศาสตร์ (อายุรศาสตร์) - Internal Medicine